歐陽晦夫遺接䍦琴枕戲作此詩謝之
作者：蘇軾
朝代：宋

paragraphs: 携兒過嶺今七年，晚途更著黎衣冠。
白頭穿林要藤帽，赤脚渡水須花縵。
不愁故人驚絕倒，但使俚俗相恬安。
見君合浦如夢寐，挽鬚握手俱汍瀾。
妻縫接䍦霧縠細，兒送琴枕冰徽寒。
無絃且寄陶令意，倒載猶作山公看。
我懷汝陰六一老，眉宇秀發如春巒。
羽衣鶴氅古仙伯，岌岌兩柱扶霜紈。
至今畫像作此服，凜如退之加渥丹。
爾來前輩皆鬼錄，我亦带脫巾敧寬。
作詩頗似六一語，往往亦带梅翁酸。